Manntjón varð þegar eldur braust út í flóttamannabúðum Róhingja í Bangladess í gær. Fimmtán hafa fundist látnir, en um fjögur hundruð er saknað.
Ekki er vitað um upptök eldsins, en hann breiddist hratt út og herma fregnir að gaskútar hafi sprungið sem gert hafi illt verra. Fólk hafi átt fótum fjör að launa, en haft er eftir sjónarvottum að gaddavírsgirðingar hafi hindrað för margra. Nokkrum sinnum hafa blossað upp miklir eldar í flóttamannabúðum Róhingja í Bangladess, en sá í gær var sá þriðji á einungis fjórum dögum. Þá varð talsvert tjón í tveimur eldum í janúar og misstu þá þúsundir allt sitt. Johannes van der Klaauw, fulltrúi flóttamannahjálpar Sameinuðu þjóðanna í landinu, sagði í morgun að eldurinn í gær hefði verið meiri en nokkru sinni. Auk látinna og þeirra sem er saknað hefðu 560 skaðast. Um tíu þúsund skýli hefðu brunnið sem þýddi að minnst 45.000 hefðu misst híbýli sín og eigur. Finna yrði fólkinu nýjan samastað. Yfir ein milljón Róhingja dvelur í flóttamannabúðum nærri borginni Coxs Bazar í Bangladess, meirihlutinn flúði þangað árið 2017 vegna ofsókna hersins í Mjanmar.
Hundraða er saknað eftir eldsvoða í flóttamannabúðum Róhingja í Bangladess. Tugir þúsunda misstu allt sitt í eldinum.